**Tisztelt Államtitkár Úr! Tisztelt Főigazgató Úr! Tisztelt Meghívottak!**

A mai napon Budapest kulturális fejlődésének egyik fontos állomásához érkeztünk. Néhány perc múlva kiderül, a szakértő zsűri melyik pályaművet, melyik pályázót tartja legalkalmasabbnak arra, hogy a terek kialakításában talán a legösszetettebb monumentális múzeumi környezetet, a Magyar Közlekedési Múzeumot itt, a Magyar Államvasutak egykori Északi Járműjavítójának területén megalkossa.

„*Akinek nincsen jövőjébe vetett reménye, azt sajnálni lehet.”-* vélte az 1800-as években Ganz Ábrahám vasöntő mester, a magyar nehézipar egyik megteremtője, a hazai mozdonygyártás legendás alakja.

Annak idején ő sem gondolta, hogy az 1867-ben alapított Magyar-Svájci Gépgyár nyomán beindított vasúti járműgyártás több, mint 140 évig, 2009-ig zajlik majd ezen a helyen, és tíz évvel később, 2019-ben egy itt megépülő múzeum terveiről születik döntés.

A közlekedés folyamatos átalakulásban, fejlődésben lévő eleven, szerteágazó szövevény, megszervezése kivételes tudást, mérnöki látásmódot, rendszerben gondolkodási képességet, innovatív megoldásokat, alkotó fantáziát igényel. Olyan tudományág, amelynek története az emberiség legősibb korszakáig nyúlik vissza.

Nagy tudású történészek állítják, hogy a magyarok már a honfoglalás korában használtak ökrös és lovas szekereket.

A Közlekedési Múzeumban fellelhető dokumentumok igazolják, hogy közel egy évezreddel később grófSzéchenyi István, korát messze megelőzve már komplexen kezelte a közlekedés egész rendszerét. Munkásságának hatása ma is érzékelhető.

*„A közlekedési ügyek rendezésében hazánk anyagi felvirágzásának alapköveit akarjuk letenni. Ollyforma korszaka ez a nemzetnek, mint midőn a serdülő először lép a világ elibe; a föllépés sokkép dönti el jövendőjét.” –* írta egyik értekezésében.

A közlekedés fejlődése mindent elmond az adott korról, a közlekedés története maga a történelem.

Budapesten már a 19. század végén felmerült az igény, hogy a közlekedés történetének tárgyi emlékeit rendszerezzék, és egy, a téma jelentőségéhez méltó helyen állítsák ki.

A korabeli városvezetés Európában az elsők között, 1899-ben, a Városliget egyik impozáns épületében alapította meg az első budapesti Közlekedési Múzeumot.

A patinás intézmény 120 éves működése alatt mintegy 70 ezer kisebb - nagyobb műtárgyat rendszerezett, közel negyedmillió kötetes műszaki-közlekedési szakkönyvtárat hozott létre és még ma is több ezer folyóméternyi történelmi dokumentumot gondoz. A múzeum őrzi többek között Budapest legrégebbi villamosait, Kelet-Európa egyik első személygépkocsiját, Csonka János eredeti járműveit, Széchenyi, Kossuth közlekedési témájú levelezésit, Kandó Kálmán, id. Rubik Ernő, Asbóth Oszkár hagyatékát, a budapesti hajógyárak második világháború utáni teljes műszaki rajzállományát.

2009-ben a Közlekedési Múzeum és az Országos Műszaki Múzeum összevonásával jött létre a mai formájában is működő Magyar Műszaki és Közlekedési Múzeum. Ezzel a fúzióval a magyar közlekedési, ipari és műszaki örökség jelentős kiállítóhelyei egy intézménnyé olvadtak össze.

A kormány döntése értelmében a műszaki múzeum az újjászülető városligeti épületben létrejövő Magyar Innováció Háza lesz, az ország egyik leglátogatottabb múzeumának számító Közlekedési Múzeum pedig itt, a volt Északi Járműjavító Dieselcsarnokában épül fel.

A terület közvetlenül kapcsolódik az egykori járműjavító ún. Eiffel-csarnokában már épülő Opera Műhelyházhoz. Ez a két beruházás együttesen Budapest legnagyobb barnamezős kulturális városfejlesztése, amely a mintegy 7 hektáron megvalósuló programjával alapvetően változtatja meg a Kőbánya és a belváros közötti, korábban alulhasznosított átmeneti zóna városszerkezeti pozícióját. Ezzel a rendhagyó beruházással a jelenlegi rozsdaövezet az új tartalmaknak, a minőségi építészeti és tájépítészeti megoldásoknak, és a közlekedési fejlesztéseknek köszönhetően néhány év alatt új közösségi és kulturális központtá alakul át.

A legkorszerűbb kiállítástechnológiával újjáépített üzemcsarnok különleges helytörténeti és építészeti emlék marad, ám ezzel a funkcióváltással véglegesen bekapcsolódik a Főváros vérkeringésébe és Budapestet a nemzetközi múzeumi élet élvonalába helyezi.

Ez a pozitív változás a környező városrészek felértékelődését is magával hozza, amely hosszú távon Kőbánya egésze megújulásának előmozdítója lehet.

**Tisztelt Jelenlévők!**

A tapasztalatok azt mutatják, hogy az egészséges fejlődés ott gyorsabb, ahol sok az eredeti ötlet, ahol remek, dinamikus fejlesztések kezdődnek.

Az új múzeumi épületegyüttes kialakítása roppant összetett, újszerű építészeti és városfejlesztési feladat, ezért a megrendelő nemzetközi tervpályázatot írt ki, ahol a legkiválóbb építészirodák közül versengtek a Budapest kulturális életében kiemelkedő jelentőségű fejlesztés tervezési feladataiért.

*„A felfedező út nem az új tájak keresésében rejlik, hanem az új nézőpontokban.” -* írtaMarcel Proust.

A tervpályázat nyertese minden bizonnyal olyan pályázó, aki új nézőpontokat, új szemléletet tudott megjeleníteni terveiben. Alkalmazta azokat az építészeti megoldásokat, környezettudatos megfejtéseket, az energia ésszerű és hatékony felhasználására irányuló koncepciókat, amelyek a 21. század ingatlanfejlesztéseiben már jelen vannak, és meghatározó jelentőségűek.

Nagy volt a döntéshozók felelőssége, mert nagy léptékű, térségszervező feladatért versengő, kiváló referenciákkal rendelkező építészirodák munkáit kellett összevetni.

A mai ünnepi esemény, a tervpályázat eredményhirdetése szemlélteti, hogy a múlt eredményeire építve a jövő az értékteremtésről szól, és ez Budapest számára a fejlődés egy újabb szintjét jelenti.

Gratulálok a tervpályázat győztesének, és kívánom, hogy a végső megmérettetésben nyertes pályamű nyomán megszülető Közlekedési Múzeum az építészet legjobb hagyományaival összhangban a 21. század Budapestjének eleven, élettel teli kulturális attrakciójává váljon. A létesítmény építőinek, valamint a lebonyolítás felelőseinek és az új múzeum fenntartóinak, a rangos gyűjtemény leendő gazdagítóinak, Vitézy Dávid főigazgató úrnak és munkatársainak sok sikert kívánok.